CELEX: 32015R1725
Language: bg
Date: 2015-09-28 00:00:00
Title: Регламент (ЕС) 2015/1725 на Комисията от 28 септември 2015 година за изменение на приложението към Регламент (ЕС) № 231/2012 за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета по отношение на спецификациите на етиллауроиларгинат (E 243) (Текст от значение за ЕИП)

29.9.2015   
            
            
               BG
            
            
               Официален вестник на Европейския съюз
            
            
               L 252/12
            
         РЕГЛАМЕНТ (ЕС) 2015/1725 НА КОМИСИЯТА
   от 28 септември 2015 година
   за изменение на приложението към Регламент (ЕС) № 231/2012 за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета по отношение на спецификациите на етиллауроиларгинат (E 243)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 14 от него,
   като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 5 от него,
   като има предвид, че:
   
               (1)
            
            
               С Регламент (ЕС) № 231/2012 на Комисията (3) се определят спецификациите на добавките в храните, включени в списъците в приложения II и III към Регламент (ЕО) № 1333/2008.
            
         
               (2)
            
            
               Тези спецификации могат да бъдат актуализирани в съответствие с общата процедура, посочена в член 3, параграф 1 от Регламент (ЕО) № 1331/2008, по инициатива на Комисията или при постъпване на заявление.
            
         
               (3)
            
            
               На 17 ноември 2014 г. бе подадено заявление за изменение на спецификациите на добавката в храните етиллауроиларгинат (E 243). На държавите членки бе предоставен достъп до заявлението в съответствие с член 4 от Регламент (ЕО) № 1331/2008.
            
         
               (4)
            
            
               Съгласно действащата спецификация етиллауроиларгинат се определя като синтезиран чрез естерификация на аргинин с етанол и последваща реакция на естера с лауроилхлорид. Полученият в резултат на това етиллауроиларгинат се извлича като етиллауроиларгинатхидрохлорид, който се филтрува и изсушава.
            
         
               (5)
            
            
               Заявителят е доказал, че сегашното определение е твърде широко и следва да отразява детайлите относно температурата и pH, които са били включени в първоначалното заявление и са от значение за получаването на същия профил, като този, оценен от Европейския орган за безопасност на храните в неговото становище относно безопасността на употребата на етиллауроиларгинат като консервант за храни (4).
            
         
               (6)
            
            
               Поради това Регламент (ЕС) № 231/2012 следва да бъде съответно изменен.
            
         
               (7)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложението към Регламент (ЕС) № 231/2012 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 28 септември 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 31.12.2008 г., стр. 16.
   
      (2)  ОВ L 354, 31.12.2008 г., стр. 1.
   
      (3)  Регламент (ЕС) № 231/2012 на Комисията от 9 март 2012 г. за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета (ОВ L 83, 22.3.2012 г., стр. 1).
   
      (4)  The EFSA Journal (Бюлетин на ЕОБХ), 2007; 511, стр. 1—27.
   
      ПРИЛОЖЕНИЕ
      В приложението към Регламент (ЕС) № 231/2012 във вписването за етиллауроиларгинат E 243 определението се заменя със следното:
      
         
                     „Определение
                     
                  
                  
                     Етиллауроиларгинат се синтезира чрез естерификация на аргинин с етанол и последваща реакция на естера с лауроилхлорид във водна среда при контролирана температура между 10 и 15 °C и при рН между 6,7 и 6,9. Полученият в резултат на това етиллауроиларгинат се извлича като етиллауроиларгинатхидрохлорид, който се филтрува и изсушава.“